ประกันชีวิตจ่ายน้ำท่วม20ล้าน
ประกันชีวิตจ่ายสินไหมให้ผู้ประสบภัยน้ำท่วม 20 ล้านบาท ช่วยทำกรมธรรม์ป้องกันความเสี่ยงภัยทุกครอบครัว
29 ต.ค. 2565

ประกันชีวิตจ่ายสินไหมให้ผู้ประสบภัยน้ำท่วม 20 ล้านบาท ช่วยทำกรมธรรม์ป้องกันความเสี่ยงภัยทุกครอบครัว
วิกฤตมหาอุทกภัย ธุรกิจประกันชีวิตจ่ายเงินผลประโยชน์กว่า 20 ล้านบาท 
พร้อมเชิญชวนประชาชนเล็งเห็นประโยชน์ของการทำประกันชีวิต 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ขณะนี้บริษัทธุรกิจประกันชีวิตได้จ่ายค่าสินไหมให้กับผู้รับประโยชน์หรือทายาทของผู้เอาประกันที่เสียชีวิตจากเหตุน้ำท่วมแล้ว 71 ราย เป็นวงเงินรวม 20 ล้านบาท แบ่งเป็นเงินเอาประกันชีวิต 13 ล้านบาท และเงินเอาประกันอุบัติเหตุอีก (พีเอ) 7 ล้านบาท คิดเป็นจำนวนเงินเอาประกันภัยเฉลี่ยต่อครัวเรือน 2.8 แสนบาท ซึ่งถึงแม้จะเป็นจำนวนเงินที่ไม่มากนัก แต่ก็สามารถบรรเทาความเดือดร้อนของประชาชนได้ในระดับหนึ่ง
ทั้งนี้ ตั้งแต่ในช่วงวันที่ 29 ก.ค.22 พ.ย.ที่ผ่านมา มีผู้เสียชีวิตแล้ว 606 ราย แต่มีผู้ทำประกันเพียง 71 รายหรือ 12% เท่านั้น ซึ่งน้อยกว่าสถิติของจำนวนผู้ถือครองกรมธรรม์ประกันชีวิตของไทยที่อยู่ที่ 25% หรือ 16.3 ล้านคนของประชากรไทย 65.4 ล้านคน ในขณะที่ประเทศสิงคโปร์ เกาหลี ไต้หวัน และญี่ปุ่น มีผู้ถือกรมธรรม์ประกันชีวิตเกิน 100% ซึ่งหมายถึงแต่ละคนมีกรมธรรม์ประกันชีวิตเกินคนละ 1 ฉบับแล้ว
“ภัยพิบัติที่เกิดขึ้นในครั้งนี้รุนแรงเกินกว่าที่คนไทยคาดคิด จึงเป็นอุทาหรณ์ว่าชีวิตอยู่บนความไม่แน่นอน ซึ่งในอนาคตอาจเกิดเหตุการณ์สุดวิสัยที่ไม่สามารถควบคุมได้ปรากฏขึ้นอีก และเมื่อเกิดเหตุขึ้นแล้วอาจไม่สามารถปกป้องชีวิตและทรัพย์สินได้อย่างทันท่วงที สมาคมประกันชีวิตไทยมีความห่วงใยประชาชนคนไทยที่ยังไม่มีกรมธรรม์ประกันชีวิต จึงอยากชวนให้คนไทยในแต่ละครอบครัวควรอย่างน้อยควรมีการทำประกันชีวิต หรือพีเอ ไว้ 1 กรมธรรม์ เพื่อรองรับกับความเสี่ยงภัยที่อาจเกิดขึ้นอีกในอนาคต” นางบุษรา กล่าว
จึงขอให้ประชาชนเล็งเห็นคุณค่าและประโยชน์ของการทำประกันชีวิตหรืออุบัติเหตุส่วนบุคคลให้มากขึ้น เพื่อจะได้เกิดความมั่นคงและอบอุ่นของครอบครัว เนื่องจากได้มีการรองรับความเสี่ยงภัยที่จะเกิดขึ้นในวันข้างหน้าสำหรับแบบประกันดังกล่าวจะมีเบี้ยประกันภัยต่ำ แต่ให้ความคุ้มครองสูง ซึ่งจากสถิติกรมธรรม์ประกันชีวิตแบบชั่วระยะเวลา 10-20 ปี จำนวนเงินเอาประกันชีวิต 1 แสนบาท พบว่าเบี้ยประกันชีวิตเฉลี่ยของผู้หญิงอยู่ที่ 400-430 บาทต่อปี และผู้ชาย 720-1,000 บาทต่อปี ส่วนกรมธรรม์พีเอของธุรกิจประกันชีวิตมีเบี้ยประกันภัยเฉลี่ยปีละ 300-800 บาทต่อปี ขึ้นอยู่กับผลประโยชน์อื่นๆ ของแต่ละบริษัท